CELEX: 62015TN0402
Language: da
Date: 2015-07-22 00:00:00
Title: Sag T-402/15: Sag anlagt den 22. juli 2015 — Republikken Polen mod Europa-Kommissionen

21.9.2015   
            
            
               DA
            
            
               Den Europæiske Unions Tidende
            
            
               C 311/57
            
         Sag anlagt den 22. juli 2015 — Republikken Polen mod Europa-Kommissionen
   (Sag T-402/15)
   (2015/C 311/62)
   Processprog: polsk
   
      Parter
   
   
      Sagsøger: Republikken Polen (ved B. Majczyna, som befuldmægtiget)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens afgørelse af 11. maj 2015 (meddelt under nr. C(2015) 3228 final) vedrørende afslag på økonomisk støtte fra Den Europæiske Fond for Regionaludvikling (EFRU) til det store projekt »European Regional Centre — Intelligent Logistics Systems« som er en del af det operationelle program »Innovativ økonomi« for EFRU-støtte under konvergensmålet for Polen, annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fire anbringender.
   
               1.
            
            
               Første anbringende om en tilsidesættelse af artikel 41, stk. 1, sammenholdt med artikel 56, stk. 3, og artikel 60, litra a), i forordning (EF) nr. 1083/2006 og af princippet om loyalt samarbejde, idet bedømmelsen af projektet er sket på en måde, der overskrider de af overvågningsudvalget fastlagte udvælgelseskriterier, selv om disse kriterier ikke blev anfægtet af Kommissionen på det tidspunkt, de blev fastlagt, samt tilsidesættelse af artikel 41, stk. 2, i forordning (EF) nr. 1083/2006 ved en væsentlig overskridelse af fristen for projektets bedømmelse.
            
         
               2.
            
            
               Andet anbringende om, at reglerne om betingelser for bevilling af medfinansiering med midler fra Den Europæiske Fond for Regionaludvikling (»EFRU«), er blevet fortolket fejlagtigt, idet det blev antaget, at kun investeringer med det største potentiale for udbredelse (diffusion) af innovation kunne medfinansieres, og om at projektet er blevet vurderet fejlagtigt, idet det blev antaget, at projektet grundet manglende innovationsstyrke ikke var i overensstemmelse med det operationelle program »Innovativ økonomi«.
            
         
               3.
            
            
               Tredje anbringende om en fejlagtig fortolkning af betingelserne for tildeling af medfinansiering fra EFRU, idet det blev antaget, at kun investeringer, der skaber arbejdspladser, der kræver høje kvalifikationer, kan medfinansieres, og en fejlagtig vurdering af projektet, idet det blev antaget, at projektet ikke skaber arbejdspladser, der kræver høje kvalifikationer.
            
         
               4.
            
            
               Fjerde anbringende om en fejlagtig vurdering af projektet, idet det blev antaget, at det ikke sikrede gennemførelsen af målene for det operationelle program »Innovativ økonomi«, da det ikke tilfører værdi og savner tilskyndelsesvirkning.